<classify> KWA mara ya kwanza, serikali imetoa fursa ya takribani wiki mbili kwa wanafunzi waliomaliza Kidato cha Nne mwaka 2018 kufanya mabadiliko ya tahasusi zao na kozi za vyuo kulingana na ufaulu wao.Kutokana na hatua hiyo, Ofisi ya Rais, Tawala za Mikoa na Serikali za Mitaa Tamisemi itachagua wanafunzi kujiunga na kidato cha tano au chuo, baada ya kubadili tahasusi au kozi walizochagua awali ili wasome wanachokitaka. Akizungumza jana jijini hapa, Waziri wa Nchi Ofisi ya Rais Tamisemi, Selemani Jafo alisema hatua hiyo imetokana na baadhi ya wanafunzi, kutojaza kwa uhakika tahasusi zao kwa kutokuwa na uhakika wa ufaulu katika masomo yao.Jafo alisema serikali imetoa fursa hiyo kwa wahitimu wa kidato cha nne mwaka jana, kufanya mabadiliko hayo kwa kozi walizochagua kwenye fomu ya F4-Selform na kuwa baada ya hapo, hakutakuwa na fursa ya wanafunzi kubadili tahasusi zao. Fursa hii itawawezesha wanafunzi kurekebisha machaguo yao kulingana na ufaulu waliopata kwenye matokeo ya Kidato cha Nne 2018 yaliyotangazwa na Baraza la Mitihani Tanzania NECTA, alisema Jafo.Alisema wanafunzi hao watakuwa na uwezo wa kubadili machaguo au kuchagua kutoka kidato cha tano kwenda chuo au chuo kwenda kidato cha tano. Fursa hii inatoa mwanya kwa mwanafunzi kusoma fani itakayomwandaa kuwa na utaalamu fulani katika maisha yake ya baadaye kwa namna ambayo anatamani yeye mwenyewe au kwa kushauriwa na wazazi au walezi wake.Hii inatokana na ukweli kwamba baadhi ya wanafunzi hawakujaza kwa uhakika tahasusi zao, hata hiyo kuingizwaji wa taarifa zilizo kwenye selform za wanafunzi kwenye Kanzidata ya Ofisi ya Tamisemi kama zilivyojazwa wakiwa shuleni kabla ya kuhitimu limekamilika, alisema Jafo. Akifafanua, alisema wanafunzi hao watabadili kwa njia ya mtandao kadri watakavyotaka na baada ya kufanya marekebisho hayo kanzidata hiyo itatumika kuwapanga kidato cha tano na kozi za vyuo.Wanafunzi watumie anuani ya tamisemi.go.tz na maelekezo ya jinsi ya kufanya mabadiliko yanapatikana kwenye Youtube video iliyoko kwenye tovuti ya Tamisemi ya alisema Jafo. Aidha, alisema ili mhitimu aingie kwenye mfumo itabidi kutumia namba yake mtihani wa kuhitimu kidato cha nne mwaka 2018, jina lake la mwisho, mwaka wa kuzaliwa na alama ya ufaulu aliyopata kwenye somo atakaloulizwa na mfumo au swali lolote litakaloulizwa.Alisema ubadilishaji wa machaguo ya tahasusi na kozi za vyuo utafanyika kuanzia Aprili mosi hadi Aprili 15, mwaka huu na kuwa baada ya utaratibu huo kukamilika, hakutakuwa na nafasi yoyote ya kubadili tahasusi au kozi. Miaka ya nyuma tukishafanya selection kuchagua wanafunzi wanafunzi na wazazi walikuwa wanakuja Tamisemi kutaka kubadili tahasusi au kozi aliyoomba kujiunga na chuo, lakini sasa tumetoa fursa hiyo wafanye hivyo, alisema.Alisema endapo mwanafunzi hataomba kubadilishiwa tahasusi au kozi alizoomba, basi taarifa zake za awali alizojaza akiwa shule ndizo zitakazotumika kuwapanga katika shule na vyuo. Endapo mwanafunzi hatatuma maombi ya kubadilishiwa tahasusi na kozi na vyuo kipindi tulichotoa, basi tutaamini kuwa mwanafunzi ameridhika na machaguo yake, na hivyo taarifa za awali ndizo zitakazotumika kuwapanga katika shule na vyuo, alisema waziri huyo wa Tamisemi.  <topic>: KITAIFA 